Агънокъуэм гуащэ хъыджэбзым жриIар 

ХьэгъуэлIыгъуэ Дохъушокъуэхэ я деж щыIэу, Агънокъуэр абы джэгуакIуэу джэгур зригъакIуэрэ гушыIэ яхилъхьэу хэтт. Абдеж зы гуащэ гуэр къэпсалъэри:

- Алыхь-алыхь, ар зи гъумагъыжьым и фызыр тхьэмыщкIэкъэ, ар дауэ къелрэ? – жиIащ.
Агънокъуэр лIышхуэт, ин дыдэт, пшэрт. Ауэ тхьэкIумэ жан иIэти, гуащэм жиIэр щызэхихым:
- Укъысхуеймэ абы щхьэкIэ къомыгъанэ, дахэ - жиIащ.
- А дыдыд мыгъуэ, банэ пIураулъэфи! Тхьэ, уи псалъэр уэ нэхърэ нэхъ хьэлъэжым! – щыжиIэм, Агънокъуэм ар жэуапыншэ ищIынт?
 - Ар сызэрыхуейщ, тIасэ! – жиIащ, жи: -
 Сыхуеймэ бдзапцIэ нэхърэ нэхъ хьэлъэщ,
 ПцIащхъуэ нэхърэ нэхъ псынщIэщ;
 Фом нэхърэ нэхъ IэфIщ,
 Зэзым нэхърэ нэхъ дыджщ;
 Мастэ нэхърэ нэхъ папцIэщ,
 1эгум нэхърэ нэхъ щабэщ;
Си псалъэр къыпэщIэхуэм елъытащ, - 
 
жиIэри щыжиIэм, «пу, нэлат!» - жиIэри къыщIэкIыжащ, жи, хъыджэбзыр.